b"\n_START_ARTICLE_\nGiovanni Aurispa\n_START_PARAGRAPH_\nGiovanni Aurispa (n. 1369 sau 1370 sau 1376, Noto, Sicilia - d. 1459, Ferrara) a fost un umanist italian, colec\xc8\x9bionar de vechi manuscrise grece\xc8\x99ti._NEWLINE_\xc3\x8entre 1390 \xc8\x99i 1402 a tr\xc4\x83it la Neapole. \xc3\x8en 1413, a plecat la Chios, spre a \xc3\xaenv\xc4\x83\xc8\x9ba limba greac\xc4\x83._NEWLINE_\xc3\x8en 1419 a mers la Floren\xc8\x9ba, unde venise curtea Papei Martin al V-lea, pe care l-a urmat \xc3\xaen 1420 la Roma, unde l-a avut ca elev pe Lorenzo Valla. \xc3\x8en 1421-22 Aurispa a fost la Constantinopole, unde a \xc3\xaendeplinit misiuni pentru \xc3\xaemp\xc4\x83ratul Manuel al II-lea Paleologul \xc8\x99i a colec\xc8\x9bionat codexuri. Zelul s\xc4\x83u de colec\xc8\x9bionar a atras aten\xc8\x9bia \xc3\xaemp\xc4\x83ratului, care l-a acuzat c\xc4\x83 spoliaz\xc4\x83 ora\xc8\x99ul de c\xc4\x83r\xc8\x9bile sale._NEWLINE_\xc3\x8en 1423 s-a \xc3\xaentors la Vene\xc8\x9bia, aduc\xc3\xa2nd cu sine 238 de volume ale autorilor clasici, cump\xc4\x83rate la Constantinopol. Printre lucr\xc4\x83ri se num\xc4\x83rau Codex Laurentianus (care con\xc8\x9bine \xc8\x99apte piese de teatru ale lui Sofocle, \xc8\x99ase piese de teatru ale lui Eschil, Xenofon, Argonautica lui Apollonius din Rodos. Se spune c\xc4\x83, \xc3\xaentors la vene\xc8\x9bia f\xc4\x83r\xc4\x83 bani, a fost obligat s\xc4\x83-i amaneteze colec\xc8\x9bia, pentru 50 de florini de aur, spre a putea supravie\xc8\x9bui.Cosimo de' Medici, afl\xc3\xa2nd de situa\xc8\x9bia grea \xc3\xaen care se afla, i-a r\xc4\x83scump\xc4\x83rat c\xc4\x83r\xc8\x9bile \xc8\x99i l-a chemat la Floren\xc8\x9ba._NEWLINE_\xc3\x8en 1424 a plecat la Bologna, ca profesor de limba greac\xc4\x83 la universitatea din ora\xc8\x99. Devenind un profesor renumit, a fost invitat la Floren\xc8\x9ba unde i s-a oferit catedra de limba greac\xc4\x83. De acolo, a plecat la Ferrara, \xc3\xaen 1427, la curtea lui Niccol\xc3\xb2 al III-lea d\xe2\x80\x99Este, pe care l-a \xc3\xaenso\xc8\x9bit la Conciliul de la Basel, \xc3\xaen 1433. \xc3\x8en timp ce participa la Conciliul de la Floren\xc8\x9ba \xc8\x99i la Conciliul de la Ferrara (1438\xe2\x80\x9439) a mai achizi\xc8\x9bionat o serie de documente vechi._NEWLINE_Dup\xc4\x83 ce Giovanni Aurispa a fost remarcat de Papa Eugen al IV-lea la Conciliul de la Basel, \xc3\xaen 1441 acesta l-a numit ca secretar al s\xc4\x83u. Dup\xc4\x83 5 ani, Papa Nicolae al V-lea l-a reconfirmat ca secretar papal._NEWLINE_La moartea sa, \xc3\xaen vara anului 1459, a l\xc4\x83sat \xc3\xaen urm\xc4\x83 o colec\xc8\x9bie de peste 500 de codice, \xc3\xaen special grece\xc8\x99ti.\n_START_SECTION_\nOpera\n_START_PARAGRAPH_\nPe l\xc3\xa2ng\xc4\x83 pasiunea de colec\xc8\x9bionar, Giovanni Aurispa este cunoscut \xc8\x99i ca poet. A publicat scrisori, epigrame \xc8\x99i o elegie._NEWLINE_Giovanni Aurispa a realizat traducerea \xc3\xaen latin\xc4\x83 a comentariului lui Hierocles la versurile lui Pitagora (1474), precum \xc8\x99i traducerea lucr\xc4\x83rii Philisci Consolatoria ad Ciceronem de Dio Cassius (publicat\xc4\x83 abia \xc3\xaen 1510). Gesner afirm\xc4\x83 c\xc4\x83 a f\xc4\x83cut \xc8\x99i o traducere a lucr\xc4\x83rilor lui Arhimede."